**Stanovisko UPJŠ v Košiciach k návrhu**

**„Metodiky rozpisu dotácií zo štátneho rozpočtu verejným vysokým školám na rok 2016“**

1. **KAP**

Dochádza k zmene, keď sa v danej podskupine odborov počíta minimum KAP zo všetkých stupňov štúdia a toto sa uplatňuje pre všetky tri stupne (počet evidovaných nezamestnaných sa sleduje podľa VŠ, stupňa a podskupiny). Predpokladáme, že zámerom bolo znížiť vplyv KAP študentov končiacich prvý stupeň štúdia. KAP sa uplatňuje pre výpočet mzdy a odvodov ako aj pri rozhodnutí, či študenti prvých dvoch stupňov štúdia budú poberať odborové štipendium.

**Modelová situácia 1:** Malý počet evidovaných nezamestnaných absolventov tretieho stupňa štúdia má obrovský vplyv na mzdy zamestnancov na danom odbore (dokonca na inej fakulte)

|  |  |  |  |  |  |  |  |
| --- | --- | --- | --- | --- | --- | --- | --- |
| **podskupina** | **Stupeň** | **2013** | **2014** | **Evidovaní** | **počet absolventov** | **KAP základ** | **KAP** |
| **67** | 7 | 167 | 145 | 4 | 312 | 0,987 | 0,200 |
| **67** | 8 | 111 | 123 | 60 | 234 | 0,744 | 0,200 |
| **67** | 9 | 4 | 1 | 4 | 5 | 0,200 | 0,200 |

**Modelová situácia 2:** Chýbajúci absolventi na niektorom stupni spôsobia chybný KAP pre ostatné stupne

|  |  |  |  |  |  |  |  |
| --- | --- | --- | --- | --- | --- | --- | --- |
| **podskupina** | **Stupeň** | **2013** | **2014** | **evidovaní** | **počet absolventov** | **KAP základ** | **KAP** |
| **75** | 7 | 0 | 0 | 2 | 0 | 0,000 | 0,897 |
| **75** | 8 | 0 | 0 | 2 | 0 | 0,000 | 0,897 |
| **75** | 9 | 0 | 0 | 0 | 0 | 1,000 | 0,897 |
| **51** | 7 | 0 | 0 | 1 | 0 | 0,000 | 0,974 |
| **51** | 8 | 335 | 231 | 10 | 566 | 0,982 | 0,000 |
| **51** | 9 | 8 | 10 | 0 | 18 | 1,000 | 0,000 |

Poznámka 1: nakoniec sa pri podskupine 51 použije KAP = 0,974, ktorý nemá žiaden vzťah k danej univerzite – je to priemer za celé Slovensko.

Poznámka 2: pri podskupine 75 nie je jasné, prečo je počet absolventov 0, keďže v záložke T5a-abs je na danej univerzite 164 absolventov (90 denných, 74 externých)

***Návrh: Pre výpočet KAP pre podskupinu použiť KAP určený na základe podielu počtu evidovaných nezamestnaných spolu na druhom a treťom stupni a počtu absolventov na týchto stupňoch.***

Stále pretrváva problém, že tento koeficient je ovplyvnený aj mierou nezamestnanosti v danom regióne.

Ďalším problémom je určenie KAP pre medziodborové štúdium, keď sa toto určí iba podľa jedného z odborov.

***Návrh:******Pri medziodborovom štúdiu použiť výpočet KAP ako aritmetický priemer KAP oboch odborov (teda rovnako ako pri učiteľskom štúdiu).***

1. **Korekcia z titulu opráv v CRŠ**

Prečo sa rozdiel rozpíše podľa výkonov len medzi ostatné vysoké školy? Z daného rozdielu predsa niečo podľa výkonov prislúcha aj tým školám, ktoré urobili pri zasielaní údajov chybu. Tabuľka korekcií sa nedá odkontrolovať.

1. **Komplexná akreditácia**

Má sa zohľadňovať priemerná výskumná kapacita za hodnotené obdobie, ale v skutočnosti sa zohľadňujú iba TP, ktorí boli zaradení do KA.

1. **Motivačné štipendium pre vybrané študijné odbory**

Pri medziodborovom štúdiu sa podľa výpočtov v xlsx súbore zohľadňuje len prvý odbor, mali by sa oba.

Uplatnenie KAP pri tomto štipendiu je minimálne diskutabilné. Jedným z cieľov bolo motivovať študentov k štúdiu prírodovedne alebo technicky zameraných študijných odborov. Aktuálne ich však ešte viac motivujeme študovať v Bratislave, nie na vysokých školách s dobrým výsledkom z komplexnej akreditácie.

***Návrh:******Namiesto hranice KAP aspoň 0,9 navrhujeme použiť podmienku KZV1 aspoň 3,50.***

Navrhujeme zamyslieť sa nad možnosťou použiť účelovo pridelené prostriedky na motivačné štipendiá aj pre ďalšie študijné odbory univerzity (z prílohy 2 Metodiky) aj v prípade, že tieto nespĺňajú KAP resp. navrhované KZV1. Mohlo by to byť na rozhodnutí univerzity.

1. **Koeficienty pre študijné programy podľa § 53 ods. 3**

V metodike sa uvádza „(21) Študenti v študijných programoch podľa § 53 ods. 3 zákona sa považujú za študentov študijného programu prvého stupňa, ak od roku začiatku ich štúdia neuplynuli štyri roky, inak sa považujú za študentov študijného programu druhého stupňa.“ Pri päťročnom/šesťročnom štúdiu sa potom predpokladá, že študenti by mali byť štyri roky počítaní ako študenti prvého stupňa a posledný rok/dva roky ako študenti druhého stupňa. Aj výpočet v excelovskom súbore však za prvý stupeň považuje študentov iba prvých troch rokov štúdia.

***Návrh:******„(21) Študenti v študijných programoch podľa § 53 ods. 3 zákona sa považujú prvé tri roky štúdia za študentov študijného programu prvého stupňa, inak sa považujú za študentov študijného programu druhého stupňa.“***

1. **Koeficient odboru pre skupinu 11 – Kanonické právo a právo**

Pretrváva problém nízkeho koeficientu pre túto skupinu**. Navrhujeme upraviť koeficient pre túto skupinu minimálne na hodnotu 1,3.**

V Košicach 24.11:2015 prof .RNDr. Pavol Sovák, CSc.

 rektor